કોર્ટ સુધી એક પત્ર પહોંચી જાત તો કદાચ તોગડિયાવાળો ડ્રામા ન ભજવાત. આ વિવાદ એક મરેલા કેસમાંથી જન્મ્યો છે. રાજસ્થાન પોલીસ ટૅક્નિકલ રીતે એક મરેલા કેસમાં ડૉ. તોગડિયાની ધરકપડ કરવા અમદાવાદ આવી હતી. રાજસ્થાન સરકારે ૩ વર્ષ પહેલાં ભાજપ સત્તામાં આવી તે સાથે જ તોગડિયા વિરુદ્ધના આ કેસને પાછો ખેંચી લીધો હતો અને આ મામલે જિલ્લા પ્રશાસનને પત્ર પણ લખ્યો હતો. આ કેસ સવાઈ માધોપુર પોલીસ સ્ટેશનમાં તોગડિયા સહિત ૧૬ લોકો સામે ૨૦૦૨માં નોંધાયો હતો અને એ મામલો ગંગાપુર શહેર વિસ્તારમાં કલમ ૧૪૪ના ઉલ્લંઘનનો હતો. જોકે પ્રશાસનિક ભૂલના કારણે એ પત્ર કોર્ટ સુધી ન પહોંચ્યો. પરિણામે કોર્ટમાં મામલાની સુનાવણી ચાલતી રહી અને સમન્સ બજવાતા રહ્યા. હવે તો પ્રશાસને પણ પોતાની ભૂલ સ્વીકારી લીધી છે અને હવે કોર્ટને સૂચના આપવાની વાત કહેવામાં આવી રહી છે. તોગડિયાના આરોપ બાદ રાજસ્થાનના અધિકારીઓએ આ મામલાની તપાસ કરી તો સામે આવ્યું કે પોલીસ મરેલા કેસની પાછળ પડી છે.